
Cylch 2 Ymchwilio i’r Dysgu:
beth, sut a pham ydw i’n addysgu?


Dylunio a chynnal astudiaeth ymchwil ar raddfa fach, a gwerthuso’n feirniadol effaith offer ymchwil a ddewiswyd, a’r data, ar y dysgwr ac ar eich ymarfer proffesiynol.

Cyflwyniad
Er bod athrawon yn defnyddio llawer o weithgareddau a dulliau addysgu yn yr ystafell ddosbarth, mae angen sicrhau bod pob disgybl yn cyflawni amcan dysgu'r wers i’r eithaf er mwyn arwain at ganlyniadau o ansawdd uwch, yn ôl Llywodraeth Cymru (2010, tud.3). 
Tarddwyd Asesu ar gyfer Dysgu (AagD) o ymchwil (Black a William 2005, tud.1) lle gwnaethant gysylltu’r ystafell ddosbarth â ‘Black Box.’ Dangosa’r ymchwil bod mewnbynnau'n cael eu bwydo i’r dosbarth megis disgyblion, athrawon, pryderon rhieni, rheolau a phrofion sydd wedyn yn ysgogi allbynnau. Mae'r allbynnau'n cynnwys canlyniadau gwell, dysgwyr mwy gwybodus ac athrawon mwy bodlon. 

Pwrpas yr astudiaeth hon yw darganfod sut a pham mae athrawon yn defnyddio AagD yn yr ystafell ddosbarth trwy ganolbwyntio ar hunanasesu ac asesu cymheiriaid. Fy ragdybiaeth ar gyfer y canlyniad yw bod addysgwyr yn defnyddio asesu i ddarganfod yr hyn y mae'r dysgwyr eisoes yn ei wybod i adeiladu ar wybodaeth flaenorol.
Yn ychwanegol, amcan yr astudiaeth hon yw gwella fy natblygiad proffesiynol personol gan gynnwys caffael sgiliau, gwybodaeth, dealltwriaeth ac agweddau a fydd yn fy ngalluogi i gyflawni fy mhotensial llawn mewn rolau cyfredol ac yn y dyfodol. 

Ar gyfer yr astudiaeth hon, bwriadaf ddefnyddio’r offer ymchwil holiadur ar-lein a chyfweliad lled-strwythuredig wrth gadw at y dull a gyflwynwyd yn yr Agwedd Mosaig. Mae'r Agwedd Mosaig yn dod o hyd i ffyrdd ymarferol o gyfrannu at ddatblygu amwynderau sy'n ymatebol i lais y plentyn, (Clark a Moss, 2011, tud. 2).

Fy nghwestiwn ymchwil yw: 
‘Beth yw canfyddiadau staff o asesu ar gyfer dysgu gan ddefnyddio hunanasesu ac asesu cymheiriaid?’










Adolygiad Llenyddiaeth
Disgrifir ystyr AagD fel y broses o geisio a dehongli tystiolaeth i'w defnyddio gan ddysgwyr a'u hathrawon er mwyn bennu gwybodaeth y dysgwr, penderfynu pa gamau dilynol i'w cymryd a sut orau i'w wneud, yn ôl Llywodraeth Cymru (2010, tud.5). Dyweda (McDonald, 2015, tud.2), y cwricwlwm yw'r cwrs astudio ac mae’r canlyniadau o asesu yn bwydo yn ôl i'r cwricwlwm, felly mae'r rhain yn ategu ei gilydd i barhau fel cylched. 

Y ddau fath o asesu yw asesu crynodol ac asesu ffurfiannol. Mae gweithgareddau sy'n gysylltiedig ag asesu crynodol yn arwain at werthusiad o gyrhaeddiad dysgwyr, megis dyraniad i lefel neu ddyraniad gradd rifiadol, a allai ymddangos yn ddiweddarach mewn adroddiad. Ar y llaw arall, nid yw gweithgareddau sy'n ymwneud ag asesu ffurfiannol yn arwain at werthusiad. Mae'r athro a'r dysgwr yn defnyddio gwybodaeth am yr hyn y mae'r dysgwr yn ei wybod ac yn ei ddeall i benderfynu ble maen nhw yn eu dysgu a sut i gyflawni nodau dysgu, yn ôl (Harlen, 2007, tud.118-121). Enghreifftiau o hyn yw trwy farcio gwaith a gosod targedau sy’n cael eu cynnwys yn hunanasesu ac asesu cymheiriaid. Amlinella (Sheffield University, 2020) y tebygrwydd rhwng y ddau fath yma o asesu, maent yn gyfleoedd i roi a derbyn adborth ac maent yn ffyrdd o werthuso effeithiolrwydd addysgu sydd yn asedau da i wella cyflawniad dysgwyr. 

Yn gryno, mae pedair elfen o asesu ffurfiannol sy’n cynnwys hunanasesu ac asesu cymheiriaid, cwestiynu, rhoi adborth a rhannu meini prawf llwyddiant. Esbonia (Bartlett, 2015, tud. 2) pwrpas y strategaethau yma a’u hamcanion. Trwy holi cwestiynau mae’r dysgwr yn meddwl yn weithredol am atebion ac atgyfnerthu dealltwriaeth trwy egluro syniadau. Mae rhoi adborth parhaus yn tynnu sylw at gryfderau a nodi ffyrdd y gall y dysgwr wella. Mantais rhannu meini prawf llwyddiant â dysgwyr yw eu bod yn gallu deall a gweld beth yw gwaith llwyddiannus a’i ddefnyddio fel rhestr wirio. Yn olaf, mae cymryd rhan mewn asesu cymheiriaid a hunanasesu yn golygu bod dysgwyr yn dod yn fwy annibynnol yn eu dysgu. Noda (Andrade a Cizek, 2010, tud.41) pwysigrwydd asesu a’i rhan hanfodol o waith ystafell ddosbarth sy’n awgrymu y gall ei ddatblygiad arwain at godi lefelau llwyddiant dysgwyr. 

Wrth ganolbwyntio ar y cwestiwn ymchwil, hunanasesu yw'r broses lle mae'r dysgwyr yn myfyrio, cofnodi cynnydd ac yn awgrymu targedau o ran eu gwaith, (Roberts, 2006a, tud.3). Ynghyd â hyn, dywed (Faragher, 2014, tud. 44) ei fod yn “develops empowerment and independence” sy'n golygu bod y sgiliau sy'n gysylltiedig â hunanasesu yn werthfawr i godi cyrhaeddiad yn yr ystafell ddosbarth. 
Yn yr un modd, mae asesu cymheiriaid yn defnyddio'r technegau myfyrio ac awgrymu targedau, ond mae hyn yn cael ei wneud i waith cyfoedion yn hytrach na gwaith y dysgwr ei hun, fel y dywedwyd yn (Roberts, 2006b, tud.4). Mae’n weithdrefn o roi adborth manwl a thrafod arfarniadau fel nodi cryfderau a gwendidau er mwyn cytuno ar ganlyniad, yn ôl (Topping, 2018, tud.2). 

Mae angen i syniadau ar hunanasesu ac asesu cymheiriaid fod yn “translated carefully into practice” yn ôl (Boud, 2013, tud. 63) gan fod angen i’r athro cynnal gwerthusiadau, ymateb i bryderon dysgwyr a rhoi cynnig arall ar y gweithgaredd i'w wella. Cytuna (Earle, 2019, tud.35) wrth ddweud dylai'r gweithgaredd asesu gael ei “tailored to the learning and children” felly nid oes amheuaeth bod angen i strategaethau asesu fod yn bwrpasol ac yn berthnasol i sicrhau canlyniad gwell.  
Mynega Clarke (2014) y dylai'r ddau bartner sy'n cymryd rhan mewn asesu cymheiriaid fod yr un gallu a photensial oherwydd bod ganddyn nhw'r un nodau ac amcanion yn eu gwaith. Fodd bynnag, fe wnaeth y damcaniaethwr enwog Vygotsky feichiogi'r ‘more knowledgeable other (MKO)’ fel person sydd â gwell dealltwriaeth neu lefel gallu uwch na'r dysgwr, (Lloyd a Fernyhough, 1999, tud. 283). Fe'i hystyrir yn syniad da i athrawon baru disgyblion lefel is gyda'r disgyblion gorau fel y gallant ddylanwadu ar y disgyblion lefel is a'u helpu i symud ymlaen. 

Datgana (Shermis a Vesta, 2011, tud.126), rhaid i ddysgwyr deall hunanasesiad a'i ymgorffori mewn tasgau oherwydd bod cyfranogiad disgyblion yn hanfodol yn y broses o'r hyn sydd i'w werthuso. Serch hynny mae rhai disgyblion yn amharod i asesu eu hunain ac mae'n well ganddyn nhw gael eu hasesu gan arbenigwyr oherwydd eu hofn o fod yn rhy llym a bod yn anghywir, meddai Leach (2012). 

Ar gyfer asesiad llwyddiannus a chyflawniad disgyblion, awgryma Dweck yn (Torrance, 1998, tud.85), mae'n angenrheidiol iddynt gael nodau lle maent yn ymdrechu i gynyddu eu cymhwysedd ac i ddeall neu feistroli rhywbeth newydd. I’r gwrthwyneb, noda (Blanchard, 2013, tud. 40) bod plant sydd â nodau yn tueddu “give up in the face of difficulty” ac osgoi her pan fydd ganddynt amheuon ynghylch eu gallu o gymharu ag eraill.
Hyd yn oed gyda'r gwahanol strategaethau a'r ffyrdd o addysgu uchod, creda Gardner bod pob plentyn yn ymddwyn ac yn dysgu'n wahanol ac mae gan bob plentyn gymysgedd o gryfderau a gwendidau, (Allen a Gordon, 2017, tud. 17). Esbonia hyn bod amrywiaeth o ddulliau yn darparu ar gyfer gwahanol blant.

Methodoleg
Dynoda (Creswell, 2014, tud.105) bod dyluniad ymchwil da yn sicrhau y bydd y data a gafwyd yn helpu i ateb y cwestiwn ymchwil yn fwy effeithiol. Golyga hyn y bydd y strategaethau a ddewisais i integreiddio gwahanol gydrannau'r astudiaeth yn cyfrannu i ateb fy nghwestiwn ymchwil. Penderfynwyd defnyddio’r Agwedd Mosaig (Clark, 2011) fel methodoleg ar gyfer yr ymchwil er mwyn defnyddio ystod o dduliau ymchwilio i gasglu data ac i gael dealltwriaeth ddyfnach o safbwyntiau cyfranogwyr. Mae’n defnyddio dull “sy’n darparu disgrifiad cyfoethog o’r plentyn wrth gymeradwyo barn plant fel rhanddeilliad” (Perkins a Brown, 2019, tud.120). Yn anffodus ni lwyddwyd i fanteisio’n llwyr ar yr agwedd hon oherwydd yr amgylchiadau presennol (Covid-19), gan nad oedd modd arsylwi neu gyfweld â phlant. Byddai hyn yn sicr wedi helpu i gael gwell dealltwriaeth o sut maen nhw'n datblygu, beth maen nhw'n hoffi ei wneud a beth maen nhw'n ei ddysgu trwy eu profiadau sydd ar gael. Noda (Ambrose et al. 2010, tud. 4) pwysigrwydd llais y disgybl gan ei fod yn darparu sylfaen gref ar gyfer adeiladu gwybodaeth newydd. Defnyddiwyd holiadur a chyfweliad fel offer ymchwilio ar gyfer casglu’r data meintiol ac ansoddol ac ateb y cwestiwn ymchwil. Mae manteision ac anfanteision i bob offer ymchwilio.


Cyfweliad
Penderfynwyd cynnal cyfweliad lled-strwythuredig. Rhoddodd y cyfweliad fewnwelediad ar sut y defnyddir strategaethau asesu a pham eu bod yn bwysig o ran perfformiad y plentyn. 
Y cyfranogwr a ddewiswyd oedd athro ysgol gynradd blwyddyn 5 a'r unig gyfranogwr ar gyfer y cyfweliad. Recordiwyd y cyfweliad ar ôl derbyn caniatâd y cyfranogwr ar y dechrau. Gan mai cyfweliad lled-strwythuredig a ddefnyddiwyd, golyga hyn na ddilynwyd rhestr ffurfiol o gwestiynau (gweler atodiad 4 am gopi o’r cwestiynau cyfweliad). Yn lle hynny, gofynnwyd gwestiynau mwy penagored, gan ganiatáu ar gyfer trafodaeth yn hytrach na fformat cwestiwn ac ateb syml (Cohen, et al. 2007, tud 412). Parhaodd y cyfweliad tua 20 munud ar Microsoft Teams a thrwy gydol y cyfweliad darparwyd cyfleoedd i ofyn cwestiynau perthnasol i'm hastudiaeth a chreu nodiadau fras wrth dderbyn gwybodaeth ddisgrifiadol gan y cyfranogwr. Cefnogir hyn gan Dörnyei (2007, tud.140) wrth ddweud mae dwy nodwedd allweddol i gyfweliad ansoddol da “(a) it flows naturally, and (b) it is rich in detail.” 
Ar ôl y cyfweliad, gwrandewais ar y recordiad er mwyn ymgyfarwyddo â'r data a chreu trawsgrifiad i ddechrau marcio syniadau rhagarweiniol ar gyfer geiriau penodol a all ddisgrifio'r cynnwys, (gweler atodiad 7). Yna, uwcholeuais yn fras i dynnu sylw at eiriau ac ymadroddion penodol a ymddangosodd fwy nag unwaith. 

Ar y cyfan roedd y cyfweliad yn llwyddiannus, ond roedd cyfyngiadau hefyd. 
Y cyfyngiad cyntaf oedd anawsterau technegol a arweiniodd at orfod aildrefnu'r cyfweliad ar-lein. Cymerodd llawer o amser i gysylltu â'r cyfranogwr ac ailgysylltu â'r rhwydwaith. Pe bai'r cyfweliad yn cael ei ail-wneud, byddai'n syniad cysylltu cyn diwrnod y cyfweliad neu hyd yn oed cwrdd ychydig yn gynharach cyn y cyfarfod i sicrhau bod yr adnodd yn gweithio heb wastraffu amser gwerthfawr ar y diwrnod. Yr ail gyfyngiad oedd maint y sampl, dim ond un cyfranogwr sef athro blwyddyn 5 mewn ysgol drefol oedd yn cymryd rhan. Y tro nesaf, byddai'n ddefnyddiol clywed gwahanol farnau gan wahanol aelodau staff mewn gwahanol ysgolion i gynyddu lefel arwyddocâd y canfyddiadau a chymharu canlyniadau. 

Holiadur
Offer ymchwilio arall a ddefnyddiwyd oedd holiadur. Un o gryfderau holiaduron ydy’r gallu sydd ganddo i gasglu sampl fawr o atebion yn gyflym. Gellir dosbarthu holiadur i nifer fawr o bobl neu yn ystod y diwrnod ymchwil gan yna eu gadael i gael eu llenwi gan bawb yn annibynnol. Ar y llaw arall nid yw holiaduron pob tro yn medru cynnig digon o ddyfnder. Cryfder arall holiaduron yw eu bod yn dda ar gyfer data meintiol sydd yn rhwydd i’w dadansoddi. Fodd bynnag, nid yw holiaduron yn addas ar gyfer pob oedran, yn enwedig plant ifanc. Mae holiaduron yn ffordd cost isel o gasglu data pan maent yn cael eu dosbarthu a’u cwblhau ar-lein (Llywodraeth Cymru, 2015). Cryfheir buddiannau yma gyda mewnwelediad Wilson a McLean (1994), dywed byddai holiadur yn offeryn effeithiol a ddefnyddir yn aml ar gyfer casglu gwybodaeth arolwg, darparu data strwythuredig, rhifiadol, sydd yn gallu cael ei weinyddu heb bresenoldeb yr ymchwilydd, ac yn aml mae’n gymharol syml i’w ddadansoddi. Erbyn hynny, gall fod gan holiaduron cyfradd ymateb isel gan nid oes gan bawb amser i’w hateb. Wrth fynd ati i gynllunio cwestiynau holiadur bu rhaid sicrhau nad oedd y cwestiynau yn rhai arweiniol oedd yn gwneud i’r cyfranogwr teimlo mai un ateb cywir oedd (Cohen, et al. 2007). Gall cwestiynau arweiniol arwain at atebion unffurf heb unrhyw wir ddyfnder. Yn ogystal rhaid sicrhau fod iaith y cwestiynau yn ddealladwy i bawb fyddai’n cwblhau’r cwestiynau er mwyn darganfod eu gwir farn. Penderfynwyd creu holiadur ar-lein gan ddefnyddio meddalwedd Microsoft Forms. Defnyddiwyd ystod o gwestiynau yn cynnwys cwestiynau agored, aml-ddewis a graddoli (gweler copi o’r holiadur ar-lein yn atodiad 1). Yn gyfan gwbl, roedd 8 cwestiwn a oedd yn cynnwys cyfuniad o gwestiynau amlddewis, caeëdig a graddfeydd. Roedd yr holiadur yn cymryd rhwng dau a phum munud i'w gwblhau yn dibynnu ar yr atebion a roddir, a thrwy ddadansoddi'r canlyniad, doedd dim unrhyw sylwadau ychwanegol felly cymerodd 2 funud, 38 eiliad i'w gwblhau. O'r canlyniadau, roeddwn i'n gallu creu graff gan ddefnyddio’r rhaglen Microsoft Excel trwy drosglwyddo'r data o un cwestiwn i daenlen sy'n uwchlwytho'r wybodaeth i ffurf graff. Roedd canlyniadau’r holiadur yn ddefnyddiol iawn i ddarganfod pa strategaethau a ddefnyddir yn aml, yn fwy effeithiol ac ymateb y disgyblion iddynt. Roedd y cyfranogwyr a ddewiswyd ar gyfer yr holiadur yn gyd-aelodau staff yn yr un gweithle â'r cyfranogwr o'r cyfweliad ond dim ond un ymateb a gyflwynwyd. 

Wedi dweud hyn, un o’r cyfyngiadau oedd y diffyg ymatebion. Dim ond un ymateb a dderbyniwyd sy'n golygu nad oes unrhyw beth i'w gymharu. Pe bai'r holiadur yn cael ei ail-anfon, byddai maint sampl ehangach yn cyrraedd mwy o gyfranogwyr ac o bosib arwain at fwy o atebion a barnau gwahanol. Cyfyngiad arall yw’r defnydd o gwestiynau caeëdig gan nad oes ganddynt ddigon o fanylion. Oherwydd bod yr ymatebion yn sefydlog, mae llai o gyfle i ymatebwyr gyflenwi atebion sy'n adlewyrchu eu gwir deimladau ar y pwnc. Er mwyn gwella hyn, un awgrym yw cynnwys mwy o adrannau ar gyfer datganiadau 'eraill' rhag ofn nad yw'r cyfranogwr yn cytuno ag unrhyw un o'r opsiynau. 

Moeseg
Ystyriwyd yn ofalus y materion moesegol wrth ddylunio’r ymchwiliad. Dilynwyd canllawiau British Educational Research Association (BERA) a’r Côd Ymddygiad ac Ymarfer Proffesiynol ar gyfer Cofrestreion gyda Chyngor y Gweithlu Addysg (CGA). Dywed BERA (2018) fod angen i ymchwilwyr bod yn sensitif ac yn agored I’r ffaith gall fod cyfranowr yn tunnu’u caniatâd yn ôl heb roi rheswm. Ystyriwyd hyn wrth fynd ati i gynllunio ar gyfer y diwrnod ymchwil. Gofynnwyd i’r cyfranogwyr am eu caniatâd gwirfoddol gwybodus (gweler atodiad 6) cyn y cyfweliad a hefyd eu cydsyniad parhaus yn ystod y cyfweliad. Gofynnwyd am eu hawl i recordio’r cyfweliad yn ogystal. Ar ddechrau’r holiadur nodwyd yn glir bwrpas yr ymchwil a bod ganddynt hawl i wrthod cwblhau’r holiadur os ydynt yn dymuno gwneud hynny. Cwblhawyd ffurflen foeseg (gweler atodiad 5) a chafodd ei gymeradwyo cyn y diwrnod ymchwil er mwyn sicrhau bod pob agwedd foesegol o’r ymchwil yn cael eu hystyried. Yn ogystal, ar gyfer arsylwi neu gyfweld â phlant, rhaid cofio cydsyniad gan ei fod yn wahanol pan fydd plant yn cymryd rhan. Efallai y bydd rhieni (ac eraill sydd â chyfrifoldeb rhiant) yn cytuno i'w plant gymryd rhan mewn ymchwil, ond lle mae plentyn yn gallu deall yn ddigonol i roi caniatâd gwybodus, dylid sicrhau eu caniatâd. Enghreifftiau o hyn yw’r system goleuadau traffig neu ddefnyddio bodiau i fyny/i lawr.






Canlyniadau a Thrafodaeth
Yn yr adran bwriedir trafod canlyniadau’r data ansoddol a meintiol a gasglwyd wrth ddefnyddio holiadur a chyfweliad. Y cwestion ymchwil oedd: 
‘Beth yw canfyddiadau staff o asesu ar gyfer dysgu gan ddefnyddio hunanasesu ac asesu cymheiriaid?’
Cafwyd data ansoddol a meintiol o’r holiaduron oherwydd bod y cwestiynau wedi’u diffinio fel rhai gwrthrychol ac yn cael eu defnyddio i gael mewnwelediadau manwl gan ymatebwyr. Mae'r dull cyfweld yn darparu data ansoddol gyda chwestiynau penagored fel y bydd gwybodaeth fanwl yn cael ei chasglu i ddeall cysyniadau, barn a phrofiadau, yn wahanol i ddadansoddi data rhifiadol mewn holiadur, (Brannen, 2017, tud. 2). 
Yn gyffredinol, mae samplau ansoddol, sef y cyfweliad, yn darparu llai o ganlyniadau na samplau meintiol, yr holiadur, oherwydd bod gofynion amser ar gyfer casglu a dadansoddi data ansoddol, Yoshikawa (2008). Fodd bynnag, dengys y canlyniadau’r gwrthwyneb gan fod llawer mwy o wybodaeth o'r cyfweliad i gymharu â’r holiadur. Yn ddelfrydol, dylai fod llawer mwy o ddata o'r holiadur oherwydd bod ganddo faint sampl ehangach na'r cyfweliad. Yn yr achos hwn, dim ond un ymateb a gafwyd, felly doedd dim modd cymharu. 
Bwriedir trafod canlyniadau’r holiaduron yn gyntaf ac yna canlyniadau’r cyfweliad.

Yn bennaf, gwelwyd tair thema yn ymddangos wrth ddehongli ymatebion yr holiadur. Yn gyntaf, mae’r canlyniadau yn dangos bod effeithiolrwydd y strategaethau hunanasesu ac asesu cymheiriaid yn y dosbarth yn uchel gan ei fod wedi’i gategoreiddio’n ‘effeithiol’ allan o’r opsiynau, (gweler atodiad 2). Mynega Hanson (2020) na all addysgu effeithiol ddigwydd heb wybod beth mae disgyblion wedi'i ddysgu. Yn gyfatebol i'r cynllun o deilwra syniadau ar gyfer dysgu a’r plant soniais amdano yn yr adolygiad llenyddiaeth, mae asesu effeithiol yn chwarae rhan hanfodol wrth roi mewnwelediadau i addysgwyr am effeithiolrwydd eu haddysgu. Un cyfyngiad ar hyn yw'r diffyg barn a gwybodaeth fel esbonia Fricker (2016), mae'n ateb cwestiwn yr arolwg ond nid yw'n darparu unrhyw wybodaeth am sut mae'r strategaethau'n effeithiol. 

Yr ail ganfyddiad oedd ymateb y disgyblion i asesu. Graddiwyd eu hymateb i hunanasesiad ac asesiad cymheiriaid yn 80%, (gweler atodiad 3) sy'n dangos bod ymgysylltiad ac ymateb y disgyblion yn uchel. Creda Rust (2005) mai asesu yw'r dylanwad unigol mwyaf ar sut mae dysgwyr yn mynd ati i ddysgu, tra bod (Race, 2009, tud.11) yn dweud mai'r peth pwysicaf rydyn ni'n ei wneud i'n dysgwyr yw asesu eu gwaith. Pwysleisia hyn pwysigrwydd yr effaith gadarnhaol o ganlyniad asesu. Wedi dweud hyn, mae'r canfyddiad hwn hefyd yn dioddef o'r un cyfyngiad sy'n gysylltiedig â dim barn na gwybodaeth bellach. Oherwydd hyn, nid oes esboniad pam a sut mae'r disgyblion yn ymateb cystal â'r strategaethau asesu.

Yn olaf, mae’r canlyniadau yn cadarnhau mai rhestr wirio meini prawf llwyddiant yw'r strategaeth fwyaf cyffredin a ddefnyddir ar gyfer hunanasesu a rhoi dwy seren a dymuniad yw'r strategaeth a ddefnyddir ar gyfer asesu cymheiriaid. Adlewyrcha hyn ymchwil Black a William (1998) wrth nodi bod strategaethau adborth yn codi safonau perfformiad myfyrwyr sy'n helpu i actifadu dysgwyr a'u grymuso fel perchnogion eu dysgu. Fel hyn, mae dysgwyr yn cael eu hannog i ymgysylltu'n weithredol â'u proses ddysgu bersonol.

Yn gyffredinol, tybiaf y cafwyd canlyniadau sylweddol well o’r cyfweliad oherwydd bod mwy o wybodaeth a data yn cael eu cynhyrchu o ymatebion manwl y cyfranogwr. 
Trwy ddadansoddi'r canlyniadau, gwelwyd llawer o ffactorau'n effeithio ar y ffordd y mae asesu yn gweithio yn yr ystafell ddosbarth. Y prif ganfyddiad gyntaf o’r cyfweliad yw’r strategaethau y mae'r cyfranogwr yn eu defnyddio yn yr ystafell ddosbarth i annog hunanasesu ac asesu cymheiriaid (gweler atodiad x wedi eu huwcholeuo’n binc yn y trawsgrifiad). Tynnir sylw at yr ystod o ddulliau a ddefnyddir i hyrwyddo hunanasesu ac asesu cymheiriaid. Yr enghraifft gyntaf yw dull hunanasesu ‘Tasg a MAC’ sef ysgrifennu nod y wers (tasg) ac yna beth sydd angen cofio ysgrifennu (MAC - mae angen cofio). Adlewyrcha hyn farn Gadsby a Beere (2012, tud.18) am y defnydd o’r techneg gan ddweud bod cynnydd disgyblion yn cael ei gyflymu pan fyddant yn glir ynghylch y meini prawf llwyddiant ar gyfer y canlyniadau a fwriadwyd. Dull arall a ddefnyddiwyd yn flaenorol gan yr ysgol oedd sticeri goleuadau traffig. Mae'r plant yn gludo naill ai sticer coch, melyn neu wyrdd yn eu llyfrau wedi’i seilio ar eu dealltwriaeth o'r gwaith, ystyr gwyrdd yw deall yn llawn a choch yn olygu dim dealltwriaeth. Nid yw'r system hunanasesu hon yn gweithio yn ôl Dabell (2019) oherwydd gallai disgyblion deimlo'n hollol ansicr am rywbeth ond ddim eisiau edrych yn dwp o flaen eu ffrindiau. Anghytuna (Frederickson, 2009, tud.174) trwy bwysleisio ei bod yn bwysig i ddysgwyr cael y cyfle i nodi eu hanghenion dysgu a barnu eu llwyddiant wrth gyflawni'r canlyniadau dysgu a ddymunir. Erbyn hyn, mae'r ysgol wedi mabwysiadu dull gwahanol sef system docynnau lle mae'r disgyblion yn ticio blychau yn unol â'u gwaith. Yn yr un modd maent yn defnyddio lliwiau penodol fel côd, lliw pinc am waith perffaith, gwyrdd i wella a phorffor os mae angen creu targed. 

Canfyddiad addawol arall oedd bod anfanteision i rai dulliau asesu. Amlinellodd y cyfranogwr y cyfyngiad ar gyfer hunanasesu trwy ddweud bod rhai dysgwyr eisiau 'copïo ffrind’ trwy dicio'r un blychau ar y meini prawf llwyddiant hyd yn oed os nad ydyn nhw'n cwrdd â'r safonau. Esbonia Speidel (2020) bod bodau dynol yn dynwared unrhyw beth ac weithiau, popeth maen nhw'n ei weld sy'n cyfateb i'r plant sydd eisiau copïo a gwneud cystal â'i gilydd yn yr ystafell ddosbarth. Ar gyfer asesu cymheiriaid, mae'r plant yn cwyno nad ydyn nhw'n gallu deall llawysgrifen eu cyfoedion yn ôl y cyfranogwr. Mae hyn yn ei gwneud yn anoddach asesu cymheiriaid gan fod dadansoddi gwaith disgybl arall yn un o gynghorion gorau Christina Brown ar gyfer asesu, (2017). Awgryma bod disgyblion yn galluogi ei gilydd ac yn cael effaith fawr ar gynnydd trwy asesu gwaith ei gilydd (Brown, 2017).

Casgliad
I gloi, mae'r traethawd hwn wedi trafod Asesu ar gyfer Dysgu fel rhan annatod o addysg, gan ei fod yn penderfynu a yw nodau dysgu yn cael eu cyflawni ai peidio. Wrth fyfyrio’n ôl ar fy nghwestiwn ymchwil, mae’n amlwg bod asesu a'i adborth cysylltiedig yn hanfodol i addysg myfyrwyr ac mae gan asesiad sydd wedi'i ddylunio'n dda nifer o fuddion i ddarparu mesur o gynnydd fel ffordd o ymgysylltu ag addysg. Mae'n cynnwys rhannu nodau dysgu gyda disgyblion, helpu disgyblion i wybod a chydnabod y safonau i anelu at a darparu adborth sy'n helpu disgyblion i wella.
Y tri phwynt allweddol a ddarganfuwyd o'r astudiaeth hon yw'r prif strategaethau a ddefnyddir ar gyfer hunanasesu ac asesu cymheiriaid, ymateb y dysgwyr i'r strategaethau hyn a'r cyfyngiadau sy'n gysylltiedig. Ystyrir y rhain yn agweddau pwysig mewn addysg yn ôl (Race et al. 2005, tud. 11) ac mae'r ffordd y mae dysgwyr yn cael eu hasesu yn cael effaith ddwys ar yr hyn maen nhw'n ei ddysgu a'r ffyrdd maen nhw'n dysgu. 

Yn bersonol, mae'n glir bod cynllunio a pharatoi ar gyfer asesu yn arwain at berfformiad da. Gan ystyried yr hyn rwyf wedi’i ddysgu o’r astudiaeth hon, byddaf yn defnyddio’r rhain i drawsnewid fy addysgu a buddsoddi mewn gwella fy ngwybodaeth ac agwedd ar gyfer fy mhrofiad dysgu nesaf. Trwy hyn, byddaf yn cynyddu fy nealltwriaeth, gwybodaeth a sgiliau yn gyson sy’n rhan o dargedau Statws Athro Cymwysedig (SAC).

